Ucraina a ajuns astăzi în ziua cu numărul 806 de război. Ministrul de externe din Kosovo a declarat că țara sa este convinsă că Rusia trebuie să piardă războiul din Ucraina, pentru ca acest conflict să nu se extindă și mai mult în Europa.
UPDATE 6:10 – Ucraina spune că a doborât 17 drone lansate de Rusia deasupra Odesei
Sistemele de apărare aeriană ale Ucrainei au distrus 17 din cele 20 de drone de atac lansate de Rusia care au vizat teritoriul ucrainean, a anunţat joi forţele aeriene ucrainene, citate de Reuters.
Dronele au fost distruse deasupra regiunii Odesa, în sudul Ucrainei, au precizat forţele aeriene pe aplicaţia de mesagerie Telegram.
UPDATE 4:20 – Un atac cu drone din Ucraina a provocat un incendiu la o rafinărie din Krasnodar, în Rusia, potrivit autorităţilor
Un atac cu drone lansat de Ucraina a provocat un incendiu şi a avariat mai multe rezervoare de petrol la o rafinărie din regiunea rusă Krasnodar, a anunţat joi administraţia de criză din regiune, potrivit Reuters.
Aproximativ şase drone au fost distruse, dar resturi au căzut pe rafinăria din apropierea satului Iurovka, provocând un incendiu, a precizat administraţia pe aplicaţia de mesagerie Telegram.
“Mai multe rezervoare au fost avariate”, a precizat administraţia, adăugând că nimeni nu a fost rănit în atac.
Atacurile cu drone asupra instalaţiilor energetice de pe teritoriul Rusiei au devenit mai frecvente în ultimele luni. Oficialii de la Kiev spun că efectuează aceste atacuri pentru a submina efortul de război al Rusiei şi pentru a răspunde la loviturile Moscovei asupra infrastructurii energetice ucrainene.